## La Generalitat posa en marxa una nova línia d’autobús substitutiva de l’L1 de Metrovalencia per a connectar municipis de la Ribera Alta

*** A partir d’este dimarts, l’autobús donarà servici a Alginet, l’Alcúdia, Benimodo, Carlet, Massalavés, Alberic i Castelló de la Ribera
* Amb este nou servici, ja són cinc les línies que donen cobertura a esta comarca en substitució del servici ferroviari
* Des d’este dilluns, la Generalitat també amplia el servici de la línia Catarroja-Torrent amb la incorporació de dos parades a Albal**

La Generalitat ha anunciat la posada en marxa, a partir d’este dimarts 10 de desembre, d’una nova línia d’autobús que connectarà Castelló de la Ribera amb Alginet, l’Alcúdia, Benimodo, Carlet, Massalavés i Alberic. Este nou servici intermunicipal se suma a les quatre línies ja existents que operen a la Ribera Alta, i consoliden així un total de cinc rutes que faciliten la mobilitat a la comarca.

Les línies actualment en funcionament, substitutives de Metrovalencia, inclouen les rutes Picassent-Alcàsser-Silla-València, Alginet-València, Carlet-Benimodo-l’Alcúdia-València i Alberic-Massalavés-València. Totes estes garantixen parades en punts de València, com el carrer de l’Actor Antonio Ferrandis - Font de Sant Lluís i l’avinguda d’Ausiàs March - Dr. Waksman, i asseguren la connexió amb l’EMT.

La nova línia, que no arriba fins a València, permetrà als usuaris desplaçar-se entre els diversos municipis de la Ribera Alta. Les parades establides per a esta ruta són: a Castelló de la Ribera, en l’institut del municipi; a Alberic, en av. Ribera Alta, 7; a Massalavés, en camí Reial; a l’Alcúdia, en l’avinguda de Carlet, 5; a Benimodo, en l’estació de metro; a Carlet, en el carrer de l’Enginyer Balaguer, 128, i a Alginet, en el carrer d’Higinio Noja (enfront del bar Luis).

Es tracta tant de servicis d’autobús que realitzen rutes entre diverses poblacions, com d’autobusos llançadora que connecten municipis tant de la zona afectada per les inundacions com d’altres poblacions que han quedat sense servici.

Amb esta nova ruta, des d’este dimarts la Conselleria té en servici 14 rutes d’autobús disponibles: a més de les procedents de la Ribera, quatre que connecten Llíria amb Paterna, que inclouen les parades de Llíria-Benaguasil, Llíria-València, l’Eliana-València i la Canyada-Paterna, i quatre rutes en la línia Torrent Avinguda-València, que comprenen Paiporta-València, Picanya-València, Torrent-València i Torrent-Picanya-Paiporta.

**Línia Catarroja, Torrent i Albal**

Així mateix, la Generalitat ha ampliat el servici de la línia Catarroja-Torrent, que ja està en funcionament, i incorpora des d’este dilluns dos noves parades a Albal. Esta línia reforça la connectivitat entre Catarroja, Torrent i Albal, facilita l’accés a altres recorreguts cap a València i millora la mobilitat intermunicipal en la zona sud de l’àrea metropolitana.

Les parades que oferix esta línia són: a Torrent, en l’avinguda del Vedat, 94; a Catarroja, en l’ajuntament i en Florida Secundària, i a Albal, en l’institut de la localitat i en el carrer del Molí Cremat, enfront del número 2.

La Conselleria de Medi Ambient, Infraestructures i Territori recomana als usuaris consultar els horaris i les possibles modificacions en els trajectes a través de les pàgines web de l’ATMV, Metrovalencia i la mateixa Conselleria.

Fecha: 09/12/2024